b'\n_START_ARTICLE_\nR\xc3\xb8kke nedre\n_START_PARAGRAPH_\nR\xc3\xb8kke nedre (gnr. 61/1) er en g\xc3\xa5rd i bygda Skatval i Stj\xc3\xb8rdal kommune i Tr\xc3\xb8ndelag. Den tilh\xc3\xb8rer grenda R\xc3\xb8kke, og er en av de yngre av disse g\xc3\xa5rdene. G\xc3\xa5rdens registrerte areal var 233 dekar i 1995, hvorav 125 dekar var \xc3\xa5 regne som dyrket mark. Produksjonen av melk og kj\xc3\xb8tt opph\xc3\xb8rte i 1984, slik at dagens driftsform er basert p\xc3\xa5 poteter, korn og svineoppdrett. Driftsbygningen (med fj\xc3\xb8s) ble oppf\xc3\xb8rt i 1964, og senere ombygd i 1984 og 1998. V\xc3\xa5ningshuset ble oppf\xc3\xb8rt i 1973, og k\xc3\xa5rboligen i 1984. Potetlageret p\xc3\xa5 g\xc3\xa5rden ble bygd i 1982, og senere p\xc3\xa5bygd i 1992.\n_START_SECTION_\nBrukere\n_START_PARAGRAPH_\nDen f\xc3\xb8rste registrerte brukeren av R\xc3\xb8kke nedre var Ola Pedersen R\xc3\xb8kke (1811\xe2\x80\x931895), som var gift med Karen Johnsdatter Fl\xc3\xb8an (1825\xe2\x80\x931907). De hadde fire s\xc3\xb8nner; Johan Peter (f. 1851), Kristian (f. 1853), Peter Magnus (f. 1855) og Johan Arnt (f. 1859). Johan Peter, Kristian og Johan Arnt druknet p\xc3\xa5 Trondheimsfjorden den 24. februar 1887, da de skulle ro hjem etter \xc3\xa5 ha levert fisk. Dermed ble det til at den siste gjenlevende s\xc3\xb8nn, Peter Magnus, giftet seg med sin bror Kristians enke, Nikoline Olsdatter (f. 1864), og tok over g\xc3\xa5rden. De fikk s\xc3\xb8nnen Kristian Magnusen R\xc3\xb8kke (f. 1891), som da ogs\xc3\xa5 ble neste eier. Nikoline hadde fra f\xc3\xb8r barna Karen Oline, Ole, Kristine, Oline og Berit med sin f\xc3\xb8rste mann, Kristian. Berit emigrerte til USA den 5. mars 1904, og slo seg etterhvert ned i Minneapolis. I USA tok hun navnet Bertha Rokke og giftet seg med Iver Jacobson (f. 1877) fra Sk\xc3\xa5bu._NEWLINE_Kristian Magnusen R\xc3\xb8kke giftet seg med Klara Margrete Markatr\xc3\xb8 (f. 1901), og tok over R\xc3\xb8kke nedre i 1923 (Johan Magnus d\xc3\xb8de i 1945). De fikk barna Magne (f. 1921), Karl (f. 1923), Malmfrid (f. 1925) og Normann (f. 1926). Normann R\xc3\xb8kke giftet seg med Gunvor Kj\xc3\xb8rsvik (f. 1930) fra Fr\xc3\xa6na og bosatte seg i Molde. De fikk barna Kirsten Janne R\xc3\xb8kke (f. 1954), Kjell Inge R\xc3\xb8kke (f. 1958) og Tor Kristian R\xc3\xb8kke (f. 1966)._NEWLINE_Odelsgutten Magne giftet seg med Solveig Vifstad (f. 1924), og tok over g\xc3\xa5rden i 1953. Deres eldste s\xc3\xb8nn, Knut (f. 1950), giftet seg med M\xc3\xa5lfrid Fl\xc3\xb8nes (f. 1954), og tok over g\xc3\xa5rden i 1984. De avsluttet kj\xc3\xb8tt- og melkeproduksjon og har drevet med korn og poteter ved siden av svineavl.'